Hond oorleef kaping, sterk aan | Maroela Media
Hazel is op 'n drup vir die nag gehou (Foto: Verskaf)
Hazel, die 12 week oue schnautzer wat Dinsdagmiddag saam met die voertuig wat haar na haar nuwe eienaar sou neem gekaap is, is in minder as 24 uur weer gevind. Sy is tans veilig by die Craig View-veeartskliniek in Boksburg waar sy vir die aand op 'n drup gehou is.
Dié hondjie was Dinsdag omstreeks 11:30 met die troeteldier-vervoeragentskap Animal Travel Agency van Brits na haar nuwe eienaar in Johannesburg op pad, toe sy saam met die voertuig gekaap is.
Maroela Media het vroeër berig Hazel was 'n geskenk aan haar nuwe eienaar, Sue Bezuidenhout, vir haar 60ste verjaardag. Sy sou aanvanklik Dinsdagmiddag by Bezuidenhout aankom, maar is by 'n kruising in Stormvoëlweg in Pretoria op pad na Johannesburg gekaap.
Chantelle Bronkhorst, die operasionele bestuurder van Animal Travel Agency, sê Hazel is Woensdagoggend in die Orange Farm-nedersetting suid van Johannesburg opgespoor. Dit is hier waar die gekaapte voertuig se opsporingstoestel ook Dinsdagmiddag opgespoor is voordat die toestel uit die voertuig verwyder is.
Animal Travel Agency in samewerking met die organisasie Friend of the Rottweiler Rescue & Re-home South Africa het Dinsdagaand onverpoos na Hazel gesoek.
Phumlani hou vir Hazel vas (Foto: Verskaf)
"'n Man het Woensdagoggend Hazel se nuwe eienares gekontak en gesê hy het Hazel in 'n boks langs die pad naby die Orange Farm-nedersetting gekry," vertel Bronkhorst. Dié man het glo 'n foto van Hazel op 'n advertensie gesien wat geplaas is nadat sy verdwyn het. Hazel se nuwe eienaar se kontaknommer was ook op die advertensie aangedui.
Bronkhorst sê hulle het toe vir Hazel by die man gaan uitken. Sy is daarna dadelik na die veeartskliniek geneem.
"Sy het maar tam gelyk toe ons haar kry. Sy het allerhande goed deur die aand geëet. Die veearts het haar op 'n drup gesit om haar weer te hidreer. Na 'n halfuur op die drup het sy beter begin lyk. Sy het ook baie van die goed wat sy deur die aand geëet het, opgebring," vertel Bronkhorst.
Bronkhorst sê Phumlani Mahesh, die bestuurder wat die voertuig bestuur het toe dit gekaap is, het deur die nag gebid dat Hazel gevind moet word. Hy gaan Hazel Donderdagmiddag self by Bezuidenhout aflaai.